
Korporális hagyományok és a női test ábrázolása Annie Ernaux autobiográfiájában

A dolgozat vizsgálatának középpontjában Annie Ernaux, a kortárs francia irodalom
egyik legnagyobb alakjának prózaművészete áll, amely a 20. századi testelméletek
kontextusában kerül újraértelmezésre. Az értekezés a filozófiai és a legtágabb értelemben vett
kultúratudományi háttéren túl a pszichoanalízis, a szociológia és a feminista elméletekre
támaszkodik. Ezeken felül narratív identitást formáló korporalitás megértéséhez és
felfejtéséhez Daniel Punday által megalkotott korporális narratológia mutat utat.

A dolgozat célja, hogy új kontextusba helyezve értelmezze az ernaux-i testábrázolást és
az életműben fellelhető korporális hagyományokat. Ebből adódóan az elemzés nem pusztán
kognitív, tudati létezőként tekint az önéletírás révén egybeeső narrátorra és főszereplőre, hanem
a társadalomba vetett megtestesült létezőként, ahol a test az emlékezés elsődleges
katalizátoraként jelenik meg.

Vizsgálódásunkban ezért az ernaux-i önéletírást elsősorban a test és a személyes
emlékezet, illetve a test és a társadalom egymással szorosan összefonódó szempontjából
kívánjuk górcső alá venni, amihez a fő irányvonalat Pierre Bourdieu nyújtja. A francia
szociológus elméletein keresztül a dolgozat az emlékezés kognitivitásával szemben az
emlékezés korporális lehetőségeire tér ki, ami egyúttal a test társadalmi percepciójának és a
test megítélésének osztálykülönbségeinek analízisét is szükségessé teszi.



